Diari Oficial de la Generalitat Valenciana


Sumari del DOGV 2458, del 27-02-1995 (1995/833971)

RESOLUCIÓ de 10 de febrer de 1995, de la Secretaria General de la Conselleria d'Administració Pública, per la qual disposa la publicació del conveni marc entre la Generalitat Valenciana i l'Institut Valencià d'Investigacions Agràries per a la cooperació tècnico-científica i assistència mútua en matèria de medi ambient
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2458

Data del DOGV
:   27-02-1995

Secció del DOGV
:   ALTRES DISPOSICIONS

Número del document
:   1995/833971


Data del document
:   10-02-1995

Organisme emissor
:   Conselleria d'Agricultura, Pesca i Alimentació

Tipus de document
:   Resolució

RESOLUCIó de 10 de febrer de 1995, de la Secretaria General de la Conselleria d'Administració Pública, per la qual disposa la publicació del conveni marc entre la Generalitat Valenciana i l'Institut Valencià d'Investigacions Agràries per a la cooperació tècnico-científica i assistència mútua en matèria de medi ambient.   
Subscrit, després de la tramitació reglamentària entre la Generalitat Valenciana i l'Institut Valencià d'Investigacions Agràries, el dia 15 de desembre de 1994, un conveni marc per a la cooperació tècnico-científica i assistència mútua en matèria de medi ambient, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0002/95, i que figura com a annex d'aquesta resolució.  
València, 10 de febrer de 1995.- El secretari general de la Conselleria d'Administració Pública.  
Conveni marc entre la Generalitat Valenciana i l'Institut Valencià d'Investigacions Agràries per a la cooperació tècnico-científica i assistència mútua en matèria de medi ambient  
València, 15 de desembre de 1994  
Reunits  
D'una banda, el Sr. Emèrit Bono i Martínez, conseller de Medi Ambient de la Generalitat Valenciana, en representació d'aquesta.  
De l'altra, el Sr. Josep Maria Coll Comín, en qualitat de president del Consell Rector de l'Institut Valencià d'Investigacions Agràries, autoritzat mitjançant acord del Consell Rector de data 4 de novembre de 1994.  
Ambdues parts es reconeixen mútuament competència i capacitat per a realitzar aquest conveni i  
Manifesten  
A. La Generalitat Valenciana és competent en matèria de protecció del Medi Ambient, segons estableix l'article 32.1.6 de l'Estatut d'Autonomia de la Comunitat Valenciana.  
B. L'Institut Valencià d'Investigacions Agràries -d'ací en avant, IVIA- és un organisme autònom amb personalitat jurídica pròpia el funcionament del qual està regulat per la Llei 4/1991, de la Generalitat Valenciana, de 13 de març, de creació de l'IVIA com a entitat autònoma de la Generalitat Valenciana.  
C. L'IVIA exerceix habitualment activitats científiques i de desenvolupament de noves tecnologies en matèries agràries que sovint estan estretament relacionades amb la protecció del medi ambient, i té línies d'investigació específiques en temes ambientals i instal·lacions pròpies adequades per al seu desenvolupament.  
D. Per a l'execució de les competències atribuïdes a la Generalitat Valenciana cal desenvolupar les activitats d'investigació sobre els temes o les tecnologies esmentats.  
E. Amb aquest fi, hi ha un interès conjunt de la Generalitat Valenciana i l'IVIA per al desenvolupament d'activitats d'investigació científica i tecnològica i tot allò que se'n deriva (divulgació, formació, etc.). Per la qual cosa, considerant la conveniència de subscriure un acord general de cooperació que regule l'execució de les activitats esmentades, s'han seguit els tràmits previstos en el Decret 20/1993, de 8 de febrer, del Govern Valencià.  
D'acord amb tot el que s'ha exposat, acorden la formalització d'aquest conveni marc, d'acord amb les següents  
Clàusules  
1. Objecte  
Aquest conveni te caràcter de marc de col·laboració tècnico-científica i assistència mútua en matèria de medi ambient entre l'Institut Valencià d'Investigacions Agràries i la Generalitat Valenciana.  
2. Convenis singulars  
Aquest conveni es desenvoluparà posteriorment, en els seus aspectes concrets i específics, mitjançant convenis singularitzats i acords de cooperació.  
3. Matèries  
Tant en aquest conveni com els que posteriorment poden desenvolupar-lo, es tindran en compte els principis següents:  
1. El Govern Valencià i l'Institut Valencià d'Investigacions Agràries es comprometen a desenvolupar activitats aplicades a l'estudi, la conservació o gestió en aspectes propis del medi ambient, en les següents matèries:  
- Desenvolupament d'activitats d'investigació científica o tecnològica o cooperació tècnica.  
- Activitats de caràcter divulgatiu, formatiu, educatiu o de difusió pública.   
- Producció, cultiu i plantació d'espècies vegetals o cria d'espècies animals aplicades a la conservació ambiental o de la flora o fauna d'interès.  
- Utilització recíproca de locals i instal·lacions.  
- Accés a fons bibliogràfics i documentals d'ambdues institucions.  
- Establiment de convenis de prestació de serveis d'interès mutu.  
2. Les contraprestacions econòmiques s'establiran en els convenis corresponents, i seguiran les prescripcions que marquen les lleis de pressupostos de la Generalitat Valenciana.  
4. Duració  
a) Aquest conveni marc tindrà una duració indefinida.  
b) Els convenis o acords que s'establesquen a l'empara d'aquest tindran la duració que indiquen les seues clàusules o estipulacions; en tot cas, quan continguen compromisos econòmics, tindran duració definida.  
5. Autoritzacions  
A fi de desenvolupar aquest conveni marc, la representació de la Generalitat Valenciana per a la firma dels convenis o acords singulars recau en el conseller de Medi Ambient. Per part de l'IVIA, s'autoritza per a aquest fi el director de la institució.  
En aquestes condicions, es formalitza aquest conveni que, aprovat pels compareixents, després de llegir-lo, firmen en el lloc i data indicats.  
El conseller de Medi Ambient: Emèrit Bono i Martínez.  
El presidente del Consejo Rector del Instituto Valenciano de Investigaciones Agrarias: Josep Maria Coll Comin.